text: [{"text_idx": "#000002", "text": "Sa Mayo 15, pagadumdomon sang pumuluyong Palestino ang ika-74 tuig sang Nakba o Daku nga Kalamidad kon sa diin mapintas nga ginpalayas ang ginatos ka libo nga Palestino halin sa ila mga duta para tukuron ang estado sang Israel. Halin sadto, palala nga palala ang brutal nga okupasyon kag henosidyo sang Israel sa pumuluyong Palestino sa pihak sang internasyunal nga kasugtanan nga nagapangapin sa pinakabasehan nila nga mga kinamatarung."}, {"text_idx": "#000003", "text": "Lakip sa mga pagpang-atake sang Israel ang pagtukod sini sang mga kudal para palayason ang mga Palestino sa sulod sang West Bank kag Jerusalem sang 2002."}, {"text_idx": "#000004", "text": "Sang 2004, gindeklarar sang International Court of Justice (ICJ) nga iligal ang pader sa West Bank. Gin-obligar sini ang tanan nga gubyerno nga nakapirma sa Fourth Geneva Convention nga \u201csiguruhon ang pagsunod sang Israel\u201d sa internasyunal nga makatawo nga layi. Ginadumilian sini sa mga gubyerno nga maghatag sang anuman nga bulig nga \u201cmakapabilin sang sitwasyon nga gintuga sang pader.\u201d"}, {"text_idx": "#000005", "text": "Sa sini nga konteksto nabun-ag sang 2005 ang kahublagang Boycott, Divest and Sanction (BDS) batuk sa Israel kag mga kumpanya nga nagasuporta sa mapintas sini nga okupasyon. Isa sa mayor nga mga kampanya sang kahublagan ang Divest Elbit Systems (Indi mamuhunan sa Elbit Systems). Sa idalom sini, ginaduso sang mga Palestino kag ila mga tagasuporta sa nagkalainlain nga pungsod nga iatras sang mga kumpanya, institusyon kag gubyerno ang ila puhunan sa Elbit Systems kag untaton ang pagbakal sang mga armas kag teknolohiya militar sini."}, {"text_idx": "#000006", "text": "Sang 2009, natigayon na sang kahublagan nga paatrason ang pila ka daku nga bangko kag institusyon nga mamuhunan sa kumpanya."}, {"text_idx": "#000007", "text": "Sa pihak sang husga sang ICJ, padayon nga nagtukod ang Israel sang mga pader para palayason ang mga Palestino sa ila mga duta. Sang 2013, gintukod sini ang pader sa dulunan sang Golan Heights kag Syria. Sang 2017, ginkudalan sini ang Gaza Strip nga epektibo nga nagkulong sa minilyon nga Palestino sa ginbansagan nga \u201cpinakadaku nga bukas nga kulungan sa kalibutan.\u201d Ginbutangan sang Israel ang kudal nga ini sang mga mataas nga tore, tsekpoynt kag istrikto nga sistema pangsarbeylans. Bilog nga panahon ini nga ginabantayan sang mga suldado kag teknolohiya militar."}, {"text_idx": "#000011", "text": "Sa duso sang US, ang gubyerno sang Pilipinas ang isa sa nagasakdag sa mga armas kag teknolohiya sang Israel kag Elbit Systems. Ang mga ginabakal sini nga gamit kag salakyan militar halin sa Elbit lunsay ginagamit sa brutal nga gera kontra-insurhensya sang rehimen nga nagahalit sa kabuhi kag pangabuhian sang pumuluyo kag kapalibutan."}, {"text_idx": "#000012", "text": "Sang 2019, nagpirma ang Department of National Defense sang kontrata para sa \u201cpila ka gatos\u201d nga magagmay nga drone kag medyum kadaku nga mga drone pareho sang Hermes 450 kag 900. Ang mga ini ginapalupad katuwang sang kampanya sang pagpamomba sa kaumhan."}, {"text_idx": "#000014", "text": "Sang Abril 21 lang, liwat nga ginpaaktibo sang Philippine Army ang 1st Tank Battalion bilang paghanda sa pag-abot sang gin-order sini nga 18 Sabrah light tanks kag 10 Sabrah 8\u00d78 wheeled tank halin sa Elbit. Nagabalor ang kontrata sang pagbakal sang $172 milyon."}]